Avkjøringen til E18 har vært sperret siden 1730-tiden mandag ettermiddag etter et voldsomt smell kunne høres i Sandvika.

Det viste seg å være en eksplosjon i en hydrogenstasjon ved Uno-X-stasjonen ved Kjørbo, på sjøsiden av E18.

Det jobbes nå for å få lettet trykket i hydrogentankene, og når det er gjort vil sperringene ved avkjøringen til E18 bli fjernet, opplyser politiet på Twitter tirsdag morgen.

Politi, brannvesen og representanter fra Uno-X-stasjonen har vært på stedet i hele natt.

– Jeg hørte et kjempesmell

– Vi var på stranden ved Henie Onstad Kunstsenter rett over bukta og hørte et fryktelig smell. Så veltet opp hvit røyk fra stasjonen, forteller Monica Lid til NRK.

Øyenvitner forteller til NRK at det var synlige flammer og mye røyk på stedet. Både E16 og E18 ble stengt. E18 er nå åpen igjen og brannvesenet skal ha god kontroll på brannen, skriver de på Twitter ved 22-tiden.

Bente Granheim kom syklende fra Høvik til Sandvika ved halv seks-tiden da eksplosjonen tok sted.

– Jeg hørte et kjempesmell og lurte veldig på hva det var for noe. Før jeg så svart røyk komme opp, sier hun til NRK.

Bente Granheim var ute og syklet da eksplosjonen skjedde. Foto: Helge Tvedten / NRK

Foreløpig er det uavklart hva som er årsaken til eksplosjonen.

Tidligere mandag meldte brannvesenet at det var en viss fare for nye eksplosjoner. Faren er nå liten, skriver de på Twitter mandag kveld.

Sendt til legevakt

Kathrine Andreassen forteller at hun var på vei hjem fra hytta da bilen begynte å riste.

– Det var ganske heftig. Vi så tre andre biler på veien hvor trykket fra eksplosjonen hadde utløst airbagen deres, sier Andreassen.

– To personer er sendt til legevakten i Bærum. Etter det vi vet fikk de skader da det ble utløst airbager på grunn av eksplosjonen, sier politiets innsatsleder Magnus Strande.

Uno-X-sjef Jens Haugland sier at de har eksperter på stedet som skal bistå nødetatene

Politiet opererer med en sikkerhetsavstand på 500 meter når de nå sperrer av området rundt hydrogenstasjonen.

– Nødetatene var svært raskt på plass og har laget en sikkerhetssone rundt området og gjennomfører de rutinene og prosedyrene som skal gjennomføres i en sånn situasjon. Vi er der med våre øyne og bistår nødetatene så godt som overhodet mulig, sier Haugland.

Brann på hydrogenstasjon i Bærum Du trenger javascript for å se video.

– Har dere øvd på noe sånn før, og hvordan forholder dere, dere i en slik situasjon?

– Vi som virksomhet har en krise- og beredskapsplan for alle alvorlige hendelser på våre stasjoner. Vi har øvd spesifikt på hydrogen scenarioer, som en naturlig konsekvens av de rutinene vi har. I tillegg har vi satt krisestaben vår på Uno-X -kontoret på Lysaker for å kunne håndtere situasjonen best mulig for oss selv, men først og fremst for omgivelsene, sier Jens Haugland.

Han forteller også at Uno-X nå har stengt alle sine stasjoner med hydrogensalg i Norge.

– På de to andre stasjonene har vi hydrogen i tillegg til bensin og diesel. Hydrogrendelen har vi fått stengt. Det er fordi vi ikke vet hva som har skjedd ennå, sier Haugland.

Det brenner kraftig på hydrogenstasjonen i Kjørbo. Foto: Sindre Worren

Jobber med å evakuere

Operasjonsleder i politiet, Cathrine Sylj forteller at de jobber med å evakuere folk fra stedet.

– Det var ikke mange folk til stede da det eksploderte, men 500-meters sikkerhetsavstand er et stort område, så det er litt jobb for politiet.

– Det kan være stort skadepotensial, derfor har vi satt opp denne sikkerhetsavstanden for å sørge for at ingen kommer til skade, sier hun.

Brann- og politifolk er på stedet etter eksplosjonen i Sandvika. Foto: Helge Tvedten / NRK

Brannvesenet opplyser til NRK at de er på stedet med flere enheter som har spesialkompetanse på slike hendelser.

– Vi har en beltegående robot som kjøler og slukker der det er brann, sier Sverre Junker som er fagleder brann til NRK.

Det jobbes fortsatt med å få totaloversikt over eventuelle lekkasjer, skriver brannvesenet ved 22-tiden.

Mandag kveld jobbes det fortsatt med å slukke brannen på hydrogenstasjonen. Foto: Marianne Rustad Carlsen

Ber folk holde seg unna

Brannvesenets vaktkommandør Morten Grimstad sier de er på stedet med fire enheter fra Asker og Bærum og tre enheter fra Oslo som har spesialkompetanse på gass. I tillegg er det røykdykkere i innsats på skadestedet.

Brannvesenet og politi er på plass. Foto: Andreas Sundby / NRK

– Hvor farlig er hydrogen?

– Hydrogen er veldig lett antennbart, men det er ikke giftig, sier Grimstad.

– Hva er deres råd til befolkningen som befinner seg i nærheten?

– Vi råder dem til å holde seg unna og kjøre alternative veier. Vi er foreløpig usikre på hvor lenge E18 vil være stengt, sier Grimstad.